b'\n_START_ARTICLE_\n2. Mojzesova knjiga\n_START_PARAGRAPH_\n2. Mojzesova knjiga (hebrejsko \xd7\xa9\xd6\xb0\xd7\x81\xd7\x9e\xd7\x95\xd6\xb9\xd7\xaa [Shemot] = Imena; latinsko Exodus poslovenjeno Eksodus; kratica 2 Mz) je druga knjiga Stare zaveze. Knjigo sestavlja 40 poglavij.\n_START_SECTION_\nVsebina\n_START_PARAGRAPH_\n2. Mojzesova knjiga se za\xc4\x8dne s spiskom Izraelovih sinov, ki so pri\xc5\xa1li v Egipt. Ko Jo\xc5\xbeef in njegovi bratje umrejo, zavlada nad Egiptom nov kralj, ki prisili Izraelce v su\xc5\xbenost. Zaradi narastka izraelskega prebivalstva se faraon odlo\xc4\x8di pomorit vse njihove de\xc4\x8dke, ki se rodijo. Ko se rodi Mojzes, ga njegova mati skrbno skriva, naposled pa ga polo\xc5\xbei v ko\xc5\xa1aro iz papirusa in ga spusti po reki Nil. Najde ga faraonova h\xc4\x8di, kateri se zasmili in ga posvoji. _NEWLINE_Ko Mojzes odraste, vidi stisko svojega ljudstva. V jezi ubije egip\xc4\x8dana, ki je pretepal njegovega rojaka. Stvar se razve in Mojzes mora za svoje \xc5\xbeivljenje zbe\xc5\xbeati iz Egipta. Naseli se v Midj\xc3\xa1nu, kjer se tudi o\xc5\xbeeni s Cip\xc3\xb3ro._NEWLINE__NEWLINE_\xc4\x8cez mnogo let mu med pasenjem drobnice ena ovca uide. Ko jo Mojzes posku\xc5\xa1a najti, zagleda gore\xc4\x8di grm, ki ne ugasne. Tam se mu Bog razodene s svojim Imenom in ga po\xc5\xa1lje nazaj v Egipt, kjer naj bi izpeljal svoje ljudstvo v obljubljeno de\xc5\xbeelo._NEWLINE_ Mojzes se te vloge sprva brani, naposled pa uboga. Gre v Egipt, kjer mu pomaga njegov brat Aron. Ve\xc4\x8dkrat gre prosit faraona, naj izpusti njegovo ljudstvo, a ta ga vedno znova zavrne. Bog zaradi tega udari Egipt z desetimi nadlogami. Pred zadnjo nadlogo Bog naro\xc4\x8di Izraelcem, naj poma\xc5\xbeejo podboje svojih vrat z jagnjetovo krvjo, da jih nadloga ne zadene. To no\xc4\x8d Bog naro\xc4\x8di praznovati kot praznik Pashe vsako leto ob tem \xc4\x8dasu._NEWLINE__NEWLINE_Ko mine ta nadloga jih faraon kon\xc4\x8dno izpusti na prostost. Ves Izrael nato krene proti obljubljeni de\xc5\xbeeli. Po pu\xc5\xa1\xc4\x8davi jih vodi sam Bog, podnevi v dimnem, pono\xc4\x8di pa v ognjenem stebru. Ko so na poti, faraon za\xc4\x8dne ob\xc5\xbealovati svojo odlo\xc4\x8ditev, zato se z vojsko zapodi za njimi. Izraelce dohiti, ko so ti ob obre\xc5\xbeju Rde\xc4\x8dega morja. Tu Bog prek Mojzesa izvede enega najbolj ikoni\xc4\x8dnih \xc4\x8dude\xc5\xbeev celotnega Svetega Pisma. Rde\xc4\x8de morje prepolovi, da lahko Izraelci po suhem pre\xc4\x8dkajo po sredi. Ko pa to poskusijo tudi Egip\xc4\x8dani, se morje vrne v svoj prvoten polo\xc5\xbeaj in jih tako pokon\xc4\x8da. Sledi \xc5\xa1e mnogo \xc4\x8dude\xc5\xbeev; Bog daje svojemu ljudstvu vode in mane, nato pa tudi prepelice za hrano. _NEWLINE_Ko Izraelci pridejo do gore Sinaj, gre Mojzes sam na goro, kjer Bog z njim in s svojim ljudstvom sklene zavezo. Na dve kamniti plo\xc5\xa1\xc4\x8di napi\xc5\xa1e znamenitih Deset Bo\xc5\xbejih zapovedi. Dalje mu naro\xc4\x8di mnogo drugih zapovedi, kot so zapovedi o: \xc5\xbertvenem oltarju, su\xc5\xbenjih, smrtni kazni, kraji, sobotnem letu, letnih praznikih in mnogo raznih moralnih zakonov. Podrobno so opisana tudi navodila o sestavi shodnega \xc5\xa1otora, z vsemi njegovimi zahtevami in pripravami. Mojzes je bil na gori 40 dni. Do \xc4\x8dasa ko se je vrnil, pa se je ljudstvo spridilo in si naredilo ulito podobo teleta za svojega posrednika z Bogom, saj niso vedeli kaj se je zgodilo z Mojzesom. Ko Mojzes to vidi, se silno razburi, vname pa se tudi Bo\xc5\xbeja jeza, zaradi katere umre mnogo ljudi. Mojzes razbije tabli z 10. zapovedmi, zlato podobo pa zdrobi v prah in ga da piti ljudstvu._NEWLINE_Ko Bog ponovno spregovori z Mojzesom mu naro\xc4\x8da, naj popelje ljudstvo v obljubljeno de\xc5\xbeelo. Ponovno mu na dve kamniti plo\xc5\xa1\xc4\x8di vpi\xc5\xa1e deset zapovedi in z njim obnovi zavezo. Knjiga se kon\xc4\x8da z raznimi zapovedmi, ki jih Bog da svojemu ljudstvu.'